Uvaženi ministre,

Cijenjene kolege iz kulture i prosvjete,

Poštovani roditelji,

Predstavnici medija,

Draga djeco,

Lijepo je kad znate. Još bolje je kad znate da znate. A najbolje za vas lično i najkorisnije za društvo, jeste kad to znanje potvrdite i stavite u funkciju kroz odmjeravanje snaga sa onima koji takođe znaju mnogo.

Nije lako ni nama odraslima izložiti se sudu javnosti i uhvatiti se u koštac sa tima najboljima, a kako je teško tek vama, koji ste na pragu života. Zapravo, rekao bih da je sama odluka da se uđe u takmičenje svojevrsna pobjeda: samog sebe, svojih sumnji i strahova.

Upravo zato želim da se na početku obratim ne samo našim pobjednicima, već svim učesnicima u državnom takmičenju u znanju i poručim vam: višegodišnjim nadograđivanjem poznavanja određene oblasti došli ste do toga da uopšte možete da se takmičite, a potom, samim učešćem u nadmetanju, dokazali ste da ste svi pobjednici, jer ste naučili najvažniju životnu lekciju: tajna uspjeha nije ni u čemu drugom do u hrabrosti i upornosti.

Hrabrosti da pratite ono što su vase lične sklonosti, i upornosti da nastavite da te sklonosti razvijate i pored povremenog neuspjeha, koji je neminovan na tom putu.

Sa druge strane, svakako da naši ovogodišnji dobitnici nagrada najbolje znaju šta znači neodustajanje i stalan rad na sebi. Zato ste djeco, vi najbolji ambasadori ne samo obrazovanja, već dobrog karaktera. Vi ste dokaz da se rad isplati, pamet vrednuje, a volja da se borite donosi rezultate.

Vi ste ono najbolje što imamo. Sve što se danas gradi, sjutra će biti pohabano. Sve osim ljudskog kapitala. Jer znalac će svoje znanje utkati u druge i u sve što bude radio, baš kao što će mudar čovjek svojom mudrošću inspirisati nekoga da krene njegovim stopama. Stoga su znanje i integritet neuništivi. A ako ih imate, i vi ste.

Državno takmičenje u znanju organizuje se već godinama, i za to vrijeme potvrdilo se kao validan način prepoznavanja kvaliteta ućenika u Crnoj Gori, koji potom mogu dalje, na međunarodnim takmičenjima, stati rame uz rame sa mladima na evropskom i svjetskom nivou.

Šezdeset i troje djece koja su osvojila neko od prva tri mjesta ove godine, je demonstriralo svo bogatstvo talenata kojima raspolažemo, ali i količinu truda koji, zajedno sa mentorima ulažu u svoj razvoj.

Zato mi je posebno zadovoljstvo i što sam danas u prilici da pozdravim mentore, koji su pokazali da se znanje množi dijeljenjem. Oni i ljudi poput njih su kadar koji mora biti stub obrazovnog sistema. Jer, u ozbiljnom smo problemu ako u edukaciji nemamo one koji će sistemske odluke i korake sprovesti profesionalno, a djecu naučiti prije svega životnim principima i etici, pa onda i materiji koja se izučava.

Nemam nikakve sumnje ni da ćete vi dragi đaci, u kojoj god školi i kasnije fakultetu nastavili školovanje, samo dalje etablirati svoj status onoga koji zna, može i hoće. A takvi ljudi su potrebni ovom društvu. Obrazovne institucije biće tu da vas podrže kroz stvaranje uslova za vaš puni razvoj.

Uspjeh je zbir malih napora, ponavljanih iz dana u dan, ali on zaista nije konačan, baš ni kao što neuspjeh nije fatalan. Zato vjerujte sebi i imajte volje i strpljenja da radite na svojim snovima, baš kao što ste radili na njemu kada ste se spremali za ovo takmičenje. I nema bojazni za vašu budućnost.

Srećno!